**Antti Hanhivaara** katosi 14. lokakuuta 2006 Inarissa 21-vuotiaana. Hän oli opiskellut eräoppaaksi, mutta olisi aloittanut katoamisen jälkeisenä maanantaina työt metsäkoneen kuljettajana.

Perjantaina 13. lokakuuta Hanhivaara oli ollut kotonaan Ivalossa ystävänsä kanssa. Illan aikana naapuri oli kuullut kovaa meteliä Antin asunnolta ja uhannut soittaa poliisit paikalle, jos meteli ei hiljene. Pian tämän jälkeen asunto oli tyhjentynyt. Illalla Antti oli väitetysti lähtenyt ystävänsä kanssa autollaan, vuoden 1982 Toyota Carinalla, kohti Karigasniemeä. Karigasniemellä he olivat menneet kotibileisiin. Karigasniemeltä he jatkoivat aamuyöllä kohti Angelin kylää kahden muun henkilön kanssa. Seuraavana aamuna Hanhivaaran auto löytyi pahasti rikkoutuneena soratieltä Angelista. Auton kaksi rengasta oli ajettu vanteille sekä etuspoileri ja rekisterikilvet olivat irronneet.  Hanhivaaran siskon mukaan Antti oli hyvin tarkka autostaan ja piti siitä kovin huolta. 

Alueella metsätöissä olleet miehet olivat poliisin mukaan nähneet Hanhivaaran tuntomerkkeihin sopivan miehen kävelemässä erämaahan Angelissa. Vapaalla ollut rajavartioston työntekijä oli pysäyttänyt aamulla kylällä riehuneen auton, jonka oikealla etuistuimella oli istunut henkilö, jolla oli korvakoru, jota Hanhivaaralla ei ollut, ja tunnisti kuljettajan Hanhivaaran tutuksi. Hanhivaaran autolla oli ajettu pitkin Angelin sorateitä ja läheisellä soramontulla. Autosta oli lähtenyt kova ääni, koska osa sen pakoputkea puuttui. Silminnäkijähavaintojen perusteella Hanhivaaran seurueelle olisi raivonnut valkoista pakettiautoa ajanut mies. Hänen henkilöllisyytensä ei ole tiedossa. 

Angelissa mukana ollut ystävä kertoi, ettei hän ollut nähnyt Hanhivaaraa lokakuun 14. päivän jälkeen. Antin kaveri on hankkinut itselleen kyydin takaisin Ivaloon, paluumatkalla hän on havainnut Antin hylätyn auton tienposkessa, mutta ei Anttia. Yksikään Antin kavereista ei ilmoittanut viikonlopun aikana Antin perheelle, että Antti on kadonnut.  Hanhivaaran perhe ja ystävät olivat useasti yrittäneet tavoitella Anttia ennen kuin ilmoittivat hänet kadonneeksi poliisille*selvennä*. Antin puhelinta ei ole koskaan löydetty tai saatu paikannettua. Viimeisen kerran puhelin linkittyi satojen kilometrien päähän Hanhivaaran väitetystä katoamispaikasta.  Hanhivaaran äidin mukaan numeroon pystyi soittamaan jopa seuraavan vuoden lokakuuhun asti. Antin pankkitiliä ei ole käytetty katoamisen jälkeen. Myöhemmin oli käynyt ilmi, että Hanhivaara oli tunnustanut olleensa mukana mökkimurroissa ennen katoamistaan.

Hanhivaaraa on etsitty tuloksitta Lapin erämaista. Vuonna 2008 omaiset ja Reino Savukoski olivat olleet haravoimassa maastoa Angelissa ja löytäneet luita ja palaneita vaatekappaleita. Poliisi ei aluksi ottanut luita vastaan, mutta Antti Hanhivaaran äiti päätti toimittaa ne Turun Keskusrikospoliisille, joka toimitti ne eteenpäin Ivaloon. Poliisi on kertonut, että luut on tutkittu ja todettu poron luiksi. Poliisin mukaan löydetyillä vaatteilla tai luilla ei ole voitu esittää olevan yhteyttä Hanhivaaran katoamiseen.  Vuonna 2017 syyskuussa etsinnöissä mukana olevalle koiraohjaaja Petri Viiperille oli tullut etsintöjen jälkeen tuntemattomasta puhelinnumerosta viesti, jossa häntä kehotettiin jättämään "Karigasniemi rauhaan". Myös Viiperin mökistä oli kadonnut papereita. Vuonna 2020 poliisi suoritti tarkistuksia ja puhutuksia Hanhivaaran katoamiseen liittyen. 

Toisin kuin omaiset ja lukuisat muut ihmiset, poliisi ei usko katoamiseen liittyvän henkirikosta tai muutakaan epäilyttävää toimintaa. Hanhivaara julistettiin kuolleeksi vuonna 2018, ja hänen kuolinpäiväkseen on merkitty 14. lokakuuta 2011 eli viisi vuotta katoamisesta.

Antti Hanhivaaran tuntomerkit ovat: 177 cm pitkä ja hoikkavartaloinen. Hänellä on ruskeat, suorat, lyhyet hiukset ja ruskeat silmät. Katoamishetkellä hänellä on mahdollisesti ollut yllään tummansininen takki, jossa mahdollisesti on valkoiset hihat ja teksti "Castrol". Päässä hänellä on ollut musta pipo ja jalassaan farkut. Antti Hanhivaaralla ei ollut korvakorua.  Katoamishetkellä Antilla oli polvi kipeänä, joten omaiset eivät usko hänen kävelleen erämaahan. 

Antti Hanhivaaran tapausta tutkitaan edelleen Lapin poliisissa katoamistutkintana.  Poliisi toivoo konkreettisia vihjeitä, jotta Hanhivaaran etsintöjä voidaan kohdentaa paremmin.  Vuonna 2019 poliisi kertoi, että tapaus on "akuutissa tilassa", jolloin poliisi kartoittaa uudestaan sen, mitä tapauksen eteen on tehty ja mitä on vielä tehtävissä. 

Hanhivaaran katoaminen on vuosien aikana saanut paljon näkyvyyttä eri medioissa. Vuonna 2008 Hanhivaaran katoaminen esiteltiin Kadonneet -tv-sarjassa.  Vuonna 2021 Antti Hanhivaaran katoamista käsiteltiin Iltalehden Selvittämättömät-podcastissa. 

Vuonna 2023 julkaistu, toimittaja Linda Rantasen kirjoittama kirja Minne Jumala ei näe pohjautuu Antti Hanhivaaran katoamiseen.

Lähteet
-------

1. 1 2 3  Mitä Antti Hanhivaaralle tapahtui Inarin erämaassa 15 vuotta sitten? MTV Uutiset kiersi paikat, joissa Antti nähtiin viimeisen kerran *mtvuutiset.fi*.  14.10.2021. Viitattu 18.12.2023.
2. 1 2  Antti Hanhivaaran isä muistaa tarkasti viimeisen tapaamisen – toivo pojan kohtalon ratkeamisesta elää vahvana: "Ei hän hengissä enää tule vastaan" *mtvuutiset.fi*.  13.10.2021. Viitattu 18.12.2023.
3. 1 2  Kadonneet: Antti Hanhivaara *yle.fi*.  27.10.2008. Viitattu 18.12.2023.
4. ↑  Antti Hanhivaaran katoaminen *petterimikkonen.fi*.
5. ↑  Silminnäkijät vaikenevat yhä Antti Hanhivaaran, 21, katoamisesta – sisko kertoo oudoista yksityiskohdista podcastissa *www.iltalehti.fi*. Viitattu 18.12.2023.
6. ↑   "Ratkaisematon mysteeri: Antti Hanhivaara katosi 15 vuotta sitten". fi
7. 1 2  Silminnäkijät vaikenevat yhä Antti Hanhivaaran, 21, katoamisesta – sisko kertoo oudoista yksityiskohdista podcastissa *www.iltalehti.fi*. Viitattu 18.12.2023.
8. ↑  Pikkusiskon epätoivo: Antti lähti kavereiden kanssa mökille 11 vuotta sitten ja katosi jäljettömiin – "Katoaminen oli niin hämärä" *mtvuutiset.fi*.  8.7.2017. Viitattu 18.12.2023.
9. ↑  Jätä Karigasniemi rauhaan *mtvuutiset.fi*.  14.10.2017.
10. ↑  Poliisi suoritti viime viikolla tarkistuksia ja puhutuksia vuonna 2006 kadonneen Antti Hanhivaara tapauksessa – tuloksetta *Yle Uutiset*.  24.6.2020. Viitattu 18.12.2023.
11. ↑  Kolme teoriaa, mitä Antti Hanhivaaralle tapahtui – 15 vuoden takainen katoaminen on yhä täysi mysteeri *mtvuutiset.fi*.
12. ↑  Silminnäkijät vaikenevat *iltalehti.fi*.
13. ↑   Hanhivaaran katoaminen oli omaisille täydellinen pysähdys.  *Apu*, 16.8.2017.
14. ↑  Antti Hanhivaara | yle.fi *vintti.yle.fi*. Viitattu 18.12.2023.
15. ↑  Antti katosi erämaahan 11 vuotta sitten – syyskuussa etsijän puhelimeen tuli viesti: "Jätä Karigasniemi rauhaan" *mtvuutiset.fi*.  14.10.2017. Viitattu 18.12.2023.
16. ↑  KRP tyrmää Antti Hanhivaaran omaisten toiveen – "Mitään lähtöjä rikostutkintaan ei ole" *mtvuutiset.fi*.  28.10.2021. Viitattu 18.12.2023.
17. ↑  Antti Hanhivaara katosi Lapin erämaahan 15 vuotta sitten – poliisi ei ole koskaan epäillyt rikosta, mutta omaiset eivät ole yhtä vakuuttuneita: "Ajat eivät täsmää" *mtvuutiset.fi*.  10.10.2021. Viitattu 18.12.2023.
18. ↑  Erämaahan kadonneen Antti Hanhivaaran omaiset ovat epäilleet aina, että katoamisessa on jotain hämärää – poliisilta nyt yllättävä ulostulo: Jutussa "akuutti vaihe", jopa rikostutkinnan aloittamista harkitaan *mtvuutiset.fi*.  26.10.2019. Viitattu 18.12.2023.
19. ↑  9. Valkoinen pakettiauto – Antti Hanhivaara *www.iltalehti.fi*. Viitattu 18.12.2023.
20. ↑  Minne Jumala ei näe -kirja pohjautuu Antti Hanhivaaran katoamiseen *Inarilainen*.  1.8.2023. Viitattu 18.12.2023.